Uredba Sveta (ES) št. 2802/98

z dne 17. decembra 1998

o programu za dobavo kmetijskih proizvodov Ruski federaciji

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ker ima Skupnost kmetijske proizvode v zalogi kot posledico intervencijskih ukrepov;

ker že obstajajo precejšnje vrzeli v dobavi nekaterih kmetijskih proizvodov na ruski trg, ki se bodo v prihodnjih mesecih verjetno še povečale;

ker je mednarodna skupnost že začela ukrepati, da bi popravila to stanje, in mora tudi Skupnost prevzeti svoj del odgovornosti;

ker bi bilo zato treba Ruski federaciji (v nadaljnjem besedilu "Rusija") dati na voljo kmetijske proizvode, da se izboljša njen položaj glede oskrbljenosti z živili, upoštevajoč raznolikost lokalnih razmer in ne da bi pri tem ogrožali težnjo po prostem trgu z živili; ker naj bi se poleg tega kot izredni ukrep intervencijski proizvodi poslali najprej Rusiji bodisi taki, kakršni so, bodisi po predelavi; ker naj bi bilo končno tudi mogoče zbrati kmetijske proizvode na trgu Skupnosti, kadar ni na voljo intervencijskih zalog;

ker bo ta akcija pomagala izboljšati neustrezen položaj ruskega prebivalstva in hkrati regulirati kmetijske trge;

ker bi bilo treba določiti zahteve, ki bi zagotovile, da se akcija pravilno izpelje, in predvideti enakomerno razporeditev dobave; ker se bodo podrobnosti dejanske organizacije akcije, vključno z namembnim krajem proizvoda, določile v sporazumu, ki ga bosta sklenili Skupnost in Rusija; ker bodo po sporazumu ruski organi odgovorni za prodajo proizvodov na lokalnih trgih po cenah, ki teh trgov ne motijo, in za uporabo neto iztržkov za socialne ukrepe;

ker bi bilo treba Komisijo pooblastiti za pogajanje in sklenitev tega sporazuma; ker bi bilo treba Komisijo, zato da bo lahko pomagala pri doseganju ciljev akcije, pooblastiti, da stori vse potrebno, vključno z odlogom ali začasno ustavitvijo dobave v skladu z nastalimi težavami, če se postavljene zahteve ne izpolnjujejo več;

ker Komisija uporablja zunanjo tehnično pomoč za spremljanje, preverjanje, nadzor in ocenjevanje primerne izvedbe akcije, tudi na ozemlju Ruske federacije; ker zaradi nujnosti Komisija lahko uporabi navedene postopke ali zasebne pogodbe, predvsem za spremljanje in nadzor;

ker so kljub vsem previdnostnim ukrepom, ki so bili in bodo izvedeni, z akcijo neizogibno povezana tveganja;

ker naj bi Komisija sprejela pravila za izvedbo akcije v skladu s postopki, ki veljajo za skupno kmetijsko politiko;

ker je glede na potrebo nujno, da proizvodi prispejo do namembnega kraja čim prej; ker naj bi se dobava začela takoj, njene stroške pa naj bi poravnal Jamstveni oddelek Evropskega kmetijskega usmerjevalnega in jamstvenega sklada,

SPREJEL NASLEDNJO UREDBO:

Člen 1

1. Po pogojih te uredbe se Rusiji brezplačno dobavijo kmetijski proizvodi iz člena 3, ki so na voljo bodisi iz intervencije bodisi, če niso tako na voljo, bodo zbrani na trgu Skupnosti.

2. Proizvodi se dobavijo regijam, ki jih najbolj potrebujejo in ki jih s skupnim dogovorom določita Skupnost in Rusija.

3. Dobava se časovno razporedi, kakor se določi po posvetovanju z ruskimi organi.

4. Pogoji za izvedbo akcije se določijo v sporazumu med Skupnostjo in Rusijo, o katerem se pogodi in ga sklene Komisija. Pogoji vključujejo, na odgovornost ruskih organov, prodajo proizvodov, dobavljenih na lokalne trge, po cenah, ki ne bodo motile regionalnega trga, in načelo izključne dodelitve neto iztržkov socialnim ukrepom. Izjemoma se dobavljeni proizvodi lahko brezplačno razdelijo prebivalstvu v zadevnih regijah, ki jih najbolj potrebuje.

Sporazum zajema tudi pomoč in sodelovanje ruskih organov pri vsakem spremljanju, preverjanju, nadzoru in ocenjevanju, ki jih bodo na ruskem območju izvajali predvsem Računsko sodišče ali zunanje institucije, ki jih v ta namen določi Komisija.

Člen 2

1. Proizvodi se dobavijo nepredelani ali po predelavi v Skupnosti.

2. Ukrepi se lahko nanašajo tudi na živila, ki so na voljo ali se lahko dobijo na trgu proti plačilu s proizvodi iz intervencijskih zalog in sodijo v isto skupino proizvodov.

3. Stroški dobave, vključno s prevozom do pristanišč ali mejnih prehodov, brez razkladanja in, kadar je to primerno, s predelavo v Skupnosti, se določijo z javnim razpisom ali, zaradi nujnosti ali težav pri prevozu, z navedenim postopkom.

4. Izvozna nadomestila za kmetijske proizvode se ne odobrijo za proizvode, dobavljene po tej uredbi.

Člen 3

Največje količine za brezplačno dobavo so:

- navadna pšenica, primerna za peko kruha:

1000000 ton,

- rž, primerna za peko kruha:

500000 ton,

- mleti riž:

50000 ton,

- prašičje meso:

100000 ton v klavnih trupih,

- goveje meso:

150000 ton v klavnih truplih,

- posneto mleko v prahu:

50000 ton.

Člen 4

1. Komisija je odgovorna za izvedbo akcije v skladu s pogoji te uredbe.

Komisija odloži izvedbo ene ali več faz akcije ali jih začasno ustavi, če ni zagotovljena zadovoljiva izvedba akcije, predvsem če se ne upoštevajo določbe sporazuma iz člena 1(4).

Stori vse potrebno, da zagotovi izvedbo dobave v načrtovani fazi.

Komisija z javnimi razpisi ali navedenimi postopki ali zasebnimi pogodbami, kakor je predvideno v finančni uredbi, pridobi zunanjo tehnično pomoč za spremljanje, preverjanje, nadzor in ocenjevanje ustrezne izvedbe akcije, tudi na ozemlju Rusije.

2. Podrobna pravila za uporabo te uredbe se sprejmejo v skladu s postopkom, določenim v členu 23 Uredbe (EGS) št. 1766/92 [2] ali, če je to primerno, z ustreznimi členi drugih uredb o skupni ureditvi trgov.

Člen 5

Knjigovodska vrednost kmetijskih proizvodov iz intervencije se določi v skladu s postopkom, določenim v členu 13 Uredbe (EGS) št. 729/70 [3].

Člen 6

Akcija po tej uredbi je zajeta v členu 3 Uredbe (EGS) št. 729/70, vključno s stroški, ki nastanejo zaradi uporabe zadnjega pododstavka člena 4(1) te uredbe.

Člen 7

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. decembra 1998

Za Svet

Predsednik

W. Molterer

[1] Mnenje z dne 16. decembra 1998 (še ni bilo objavljeno v Uradnem listu).

[2] UL L 181, 1.7.1992, str. 21. Uredba, kakor je bila nazadnje spremenjena z Uredbo Komisije (ES) št. 923/96 (UL L 126, 24.5.1996, str. 37).

[3] UL L 94, 28.4.1970, str. 13. Uredba, kakor je bila nazadnje spremenjena z Uredbo (ES) št. 1287/95 (UL L 125, 8.6.1995, str. 1).

--------------------------------------------------